Хаджи Димитър (жилищен комплекс)
Хаджи Димитър е сред най-старите квартали на София, район Подуяне. Пощенска станция 1510.

По време на социализма след разрушаването на къщите се превръща в жилищен комплекс. Той е добре развит квартал, намиращ се в североизточната част на столицата. Уникалната му близост до центъра позволява лесното и бързо придвижване до различни точки на града посредством автобуси и тролеи. Кварталът е разположен на няколко минути от столичния булевард „Княз Александър Дондуков“ и възловия площад Сточна гара (площад в София). През квартала минава третата линия на софийското метро с метростанция „Хаджи Димитър“.

Наименуван е на българския войвода Хаджи Димитър. В центъра на квартала, в градинката пред бл. 116, е и паметникът на Хаджи Димитър. Местните жители го наричат „Паметника на Дякона“ или просто „Паметника на Хаджи Димитър“. Главната улица в квартала се нарича ул. „Макгахан“ (карта на БГмапс), наименувана на американския журналист Джанюариъс Макгахан. Други улици с важно пътнотранспортно значение са бул. „Владимир Вазов“, ул. „Васил Кънчев“, ул. „Острово“ и ул. „Васил Петлешков“.

В близост до квартала се намират хлебозавод „Нилана“ и мелница „София Мел“. В квартала има три училища: 1 основно – 42 ОУ „Хаджи Димитър“ и 2 средни общообразователни – 24 СОУ „Пейо Крачолов Яворов“ и 95 СОУ „Проф. Иван Шишманов“. Има доста детски градини, повечето от които са основно ремонтирани или новопостроени през 2008 година. Започва работа по строежа на още 1 градина – на ул. „Скайлер“ зад сегашната ОДЗ 69 „Жар птица“.

Архитектура 
Кварталът е своеобразна смесица от старо и ново строителство. Старото включва еднофамилни къщи, ниски тухлени, 6-, 7- или 8-етажни панелни блокове от серии Бс-2-63 (обединена) и Бс-69-Сф, построени през 1960-те, 1970-те и 1980-те години. По-новото строителство започва в периода след 1990 г.

Известни личности 
 Борислав Михайлов – футболист, вратар на „Левски“, София и националния отбор. Бронзов медалист от Световното първенство по футбол в САЩ (1994). Председател на БФС (родителите му живеят в квартала). Баща му Бисер Михайлов – дългогодишен вратар на „Левски-София“; Учил в 24 гимназия в квартала.
 Васил Василев-Зуека – актьор (в квартала живеят родителите му);
 д-р Венцислав Димов – началник на отделението за Ортопедия и травматология в СБАЛ „ПОЛИМЕД“, София
 Рудолф Витлачил – треньор на Левски, от чешки произход;
 Веселин Ранков – актьор
 Георги Андреев – композитор, диригент, музикант;
 Георги Аспарухов – Гунди – футболист;
 Георги Любенов – ТВ журналист;
 Здравко Здравков – футболист, вратар на националния отбор и „Славия“-София;
 Иван Бандаловски – футболист;
 Иван Христов-Зъбчето – деец на комунистическа младежка организация РМС, живял през 20-те, 30-те и 40-те години на 20 век;
 Кирил Ивков – футболист на „Левски“, защитник;
 Илия Илиев-Илийката (Професорът от „Шоуто на Слави“);
 Иван Колев – футболист от ЦДНА/ЦСКА, национал
 Серги Йоцов – футболист в „Спортист“ – Хаджи Димитър и ЦСКА – София и треньор на ЦСКА;
 Павел Виданов – футболист (най-прогресиращ футболист за 2008 г.);
 Ренета Инджова – бивш премиер в служебното правителство на Република България; Председател на НСИ ОТ 2012 г.;
 Радина Червенова – водещ на „По света и у нас“ по БНТ1;
 Таня Димитрова – журналист (от някогашното предаване на БНТ „ТВ справочник“);
 Силвия Статкова – композитор;
 Стоян Ташков-Макето – футболист, завършил Американския колеж и фармация;
 Орлин Напетов – специалист по озвучителна техника, един от хората, ръководили София филм.
 Камен Алипиев - спортен журналист;
 Томислав Русев - спортен журналист;
 Иво Райчев - спортен журналист;
 Илиана Раева - председател на Българската федерация по художествена гимнастика, бивша състезателка и треньорка – на клуб „Левски“ и националния отбор, едно от „златните момичета“ на Нешка Робева. Европейска и световна шампионка. Омъжена за известния футболист Наско Сираков;
 Лили Игнатова - Едно от т.нар. Златни момичета на Нешка Робева. Бивша състезателка на спортен клуб „Левски“, София. Европейска и два пъти световна шампионка;
 Анелия Раленкова - Едно от т.нар. Златни момичета на Нешка Робева. Бивша състезателка на спортен клуб „Левски“, София. Европейска и световна шампионка;
 Нешка Робева - известна българска състезателка, по-късно треньорка по художествена гимнастика и хореографка, заслужил майстор на спорта, заслужил треньор. Най-успешната треньорка по художествена гимнастика в света през 1980-те и 1990-те години, с нейното име са неразривно свързани най-големите успехи на българската художествена гимнастика и на българските „златни момичета“, както и развитието на световната художествена гимнастика през последните 25 години на 20 век. Като хореограф Нешка Робева създава стотици съчетания за своите гимнастички, както и спектакли на ръководената от нея танцова трупа. С район "Подуяне" я свързва дългогодишната й работа като треньор на стадион "Герена".

Транспорт 

Автобусни линии:
 исторически: 75 (1968 – 2000 г.);
 настоящи: 78, 79, 85, 86, 90, 100, 120 и 285.

Тролейбусни линии:
 исторически: ХД (1952 – 1962 г.) и 3 (1982 – 1987 г.); и 12 (2.4.2007 г. – 2.11.2007 г.).
 настоящи: 1, 2, 3 и 4.

Маршрутни таксита:
 исторически: 39 (2000 – 2003 г.) 33 (1999 – 2011 г.) 28 (1999-2018 г.)
 настоящи: 17.

Район Подуяне
Квартали и жилищни комплекси на София
Обекти, наречени на Хаджи Димитър